TNP กางแผนปี 62 รุกขยายสาขาเพิ่ม 5 แห่ง หนุนยอดขายโตตามเป้า 15%
TNP กางแผนปี 62 รุกขยายสาขาเพิ่ม 5 แห่ง หนุนยอดขายโตตามเป้า 15%
22 ก.พ. 2562

นายธวัชชัย พุฒิพิริยะ กรรมการผู้จัดการ บริษัท ธนพิริยะ จำกัด (มหาชน) หรือ TNP เปิดเผยถึงผลประกอบการปี 2561 บริษัทฯ มีรายได้จากการขายและบริการ 1,769.17 ล้านบาท เพิ่มขึ้น 171.47 ล้านบาท คิดเป็น 10.73% เมื่อเทียบกับปีก่อนหน้าที่ 1,597.71 ล้านบาท กำไรขั้นต้นอยู่ที่ 244.85 ล้านบาท เพิ่มขึ้นจากปีก่อน 15.08% มีอัตรากำไรขั้นต้นอยู่ที่ 13.84% กำไรสุทธิอยู่ที่ 65.14 ล้านบาท เพิ่มขึ้น 6.28% จากปีก่อนอยู่ที่ 61.29 ล้านบาท มีอัตรากำไรสุทธิอยู่ที่ 3.66% เป็นผลมาจากการเพิ่มขึ้นของรายได้จากการขยายสาขาอย่างต่อเนื่อง
นอกจากนี้คณะกรรมการบริษัทฯ มีมติอนุมัติการจ่ายเงินปันผลงวดครึ่งปีหลัง (งวดดำเนินงานวันที่ 1 กรกฎาคม 2561  ถึงวันที่ 31 ธันวาคม 2561) เป็นเงินสดอีก 0.02 บาท/หุ้น กำหนดวันที่ไม่ได้รับสิทธิปันผล (XD) วันที่ 7 มีนาคม 2562  วันที่จ่ายปันผล 10 พฤษภาคม 2562 ทำให้ในปี 2561 บริษัทฯ รวมจ่ายปันผลที่  0.035 บาท/หุ้น โดยก่อนหน้านี้ จ่ายเงินปันผลระหว่างกาลไปแล้ว  0.015 บาท/หุ้น
“ผลประกอบการปี 2561 TNP สามารถเติบโตได้ตามเป้าหมายที่วางไว้ จากการเปิดสาขาได้ตามแผนและกำลังซื้อที่เข้ามา แม้ในสภาวะการแข่งขันที่รุนแรงของกลุ่มทุนค้าปลีก-ค้าส่งขนาดใหญ่ที่ขยายเครือข่าย แต่ร้านธนพิริยะ ยังคงได้รับการตอบรับจากผู้บริโภค และมีการเติบโตที่ดี จากการเข้าถึงและเข้าใจคนในท้องถิ่น ทำเลสาขาอยู่ใกล้บ้าน จำหน่ายสินค้าราคาคุ้มค่า เข้าถึงกลุ่มลูกค้าได้อย่างทั่วถึง
ขณะที่ ทิศทางของเศรษฐกิจภายในประเทศปีนี้ มองว่าจะกลับมาคึกคักอีกครั้ง ส่งผลให้กำลังซื้อของผู้บริโภคเพิ่มขึ้น กอรปกับเรามีเครื่องรูดบัตรสวัสดิการแห่งรัฐที่เปิดให้บริการแล้วกว่า 18 สาขา ซึ่งได้รับการตอบรับจากประชาชนเข้ามาใช้บริการเป็นอย่างดี” นายธวัชชัย กล่าว
ด้านเภสัชกรหญิง อมร พุฒิพิริยะ รองกรรมการผู้จัดการ เปิดเผยถึง แนวโน้มผลการดำเนินงานปี 2562 บริษัทฯ ตั้งเป้ายอดขายเติบโต 10 – 15% ต่อเนื่องจากปี 2561 ที่ 1,769 ล้านบาท โดยยังคงเน้นยอดขายจากธุรกิจค้าปลีกมากกว่าค้าส่ง เนื่องจากมาร์จิ้นกลุ่มธุรกิจค้าปลีกอยู่ที่ประมาณ 12 – 14% ซึ่งอยู่ในระดับที่สูงกว่าธุรกิจค้าส่ง ที่มีมาร์จิ้นอยู่ในระดับต่ำกว่า 10%
กลยุทธ์การขยายสาขาของบริษัทฯ ในปี 2562 ตั้งเป้าขยายสาขาเพิ่มอีก 5 สาขา ในจังหวัดเชียงราย  และจังหวัดใกล้เคียง  โดยเมื่อสิ้นปี 2561 มีสาขารวมกันทั้งสิ้น 24 สาขา แบ่งเป็นสาขาในเชียงราย 22 สาขา และที่จังหวัดพะเยา 2 สาขา ซึ่งการขยายสาขาจะเน้นขยายในจังหวัดเชียงรายเป็นหลัก ควบคู่กับการมองหาทำเลในจังหวัดใกล้เคียงที่มีศักยภาพ อีกทั้งการเพิ่มสินค้าใหม่เข้ามาจำหน่าย อาทิ อาหารแช่แข็ง เพื่อความครบวงจร ตอบสนองความต้องการของลูกค้า และเพื่อสร้างโอกาสการเติบโตของธุรกิจ
“เรามองว่าในปีนี้จะเป็นอีกปีที่ดีของธุรกิจ จากภาพรวมเศรษฐกิจในประเทศมีทิศทางที่ดีขึ้น สัญญาณบวกจากการเลือกตั้ง การลงทุนจากภาครัฐบาลและภาคเอกชน การออกมาตรการกระตุ้นเศรษฐกิจในหลายด้าน รวมถึง การท่องเที่ยวของจังหวัดเชียงราย ซึ่งเป็นเมืองรอง มีจำนวนนักท่องเที่ยวให้ความสนใจเพิ่มขึ้น จะส่งผลดีต่อบริษัทฯ ให้มีโอกาสขยายช่องทางการเติบโตได้อีก
สำหรับกลยุทธ์ของ TNP เรายังคงเดินหน้าขยายสาขาให้ครอบคลุม เพราะจังหวัดเชียงรายมีศักยภาพในการเติบโต เป็นเขตพัฒนาเศรษฐกิจพิเศษของประเทศไทย นับตั้งแต่ TNP เข้าจดทะเบียนในตลาดหลักทรัพย์ เรามีร้านธนพิริยะ ณ สิ้นปี 2558 จำนวน 12 สาขา สิ้นปี 2561 มีจำนวน 24 สาขา และตั้งเป้าปี 2562 จะขยายเพิ่มอีก 5 สาขา หรือมี 29 สาขาในสิ้นปีนี้ ควบคู่กับการใส่ใจในเรื่องคุณภาพ ราคา และการให้บริการ ที่เป็นจุดแข็งสำคัญของธุรกิจ ตอกย้ำความสำเร็จของร้านค้าท้องถิ่นไทยที่มีการเติบโตอย่างยั่งยืนได้” เภสัชกรหญิงอมร กล่าว